CELEX: 62011CA0528
Language: sk
Date: 2013-05-30 00:00:00
Title: Vec C-528/11: Rozsudok Súdneho dvora (štvrtá komora) z  30. mája 2013 (návrh na začatie prejudiciálneho konania, ktorý podal Administrativen săd Sofija-grad — Bulharsko) — Zuheyr Frayeh Halaf/Dăržavna agencija za bežancite pri Ministerskija săvet [Azyl — Nariadenie (ES) č. 343/2003 — Určenie členského štátu zodpovedného za preskúmanie žiadosti o azyl podanej v jednom z členských štátov štátnym príslušníkom tretej krajiny — Článok 3 ods. 2 — Voľná úvaha členských štátov — Úloha Úradu vysokého komisára Organizácie Spojených národov pre utečencov — Povinnosť členských štátov požiadať túto inštitúciu o stanovisko — Neexistencia]

3.8.2013   
            
            
               SK
            
            
               Úradný vestník Európskej únie
            
            
               C 225/12
            
         Rozsudok Súdneho dvora (štvrtá komora) z 30. mája 2013 (návrh na začatie prejudiciálneho konania, ktorý podal Administrativen săd Sofija-grad — Bulharsko) — Zuheyr Frayeh Halaf/Dăržavna agencija za bežancite pri Ministerskija săvet
   (Vec C-528/11) (1)
   
   (Azyl - Nariadenie (ES) č. 343/2003 - Určenie členského štátu zodpovedného za preskúmanie žiadosti o azyl podanej v jednom z členských štátov štátnym príslušníkom tretej krajiny - Článok 3 ods. 2 - Voľná úvaha členských štátov - Úloha Úradu vysokého komisára Organizácie Spojených národov pre utečencov - Povinnosť členských štátov požiadať túto inštitúciu o stanovisko - Neexistencia)
   2013/C 225/19
   Jazyk konania: bulharčina
   
      Vnútroštátny súd, ktorý podal návrh na začatie prejudiciálneho konania
   
   Administrativen săd Sofija-grad
   
      Účastníci konania pred vnútroštátnym súdom
   
   
      Žalobca: Zuheyr Frayeh Halaf
   
      Žalovaná: Dăržavna agencija za bežancite pri Ministerskija săvet
   
      Predmet veci
   
   Návrh na začatie prejudiciálneho konania — Administrativen săd Sofija-grad — Výklad článku 3 ods. 2 nariadenia (ES) č. 343/2003 Rady z 18. februára 2003 ustanovujúceho kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov (Ú. v. EÚ L 50, s. 1; Mim. vyd. 19/006, s. 109) — Žiadosť o azyl podaná predtým v inom členskom štáte — Povinnosť dožiadaného členského štátu prevziať zodpovednosť za posúdenie žiadosti o azyl na základe klauzuly suverenity stanovenej v článku 3 ods. 2 uvedeného nariadenia v prípade nezlučiteľnosti medzinárodných noriem v oblasti ľudských práv a článku 18 Charty základných práv Európskej únie s právnou úpravou a praxou týkajúcou sa azylu zodpovedného členského štátu — Právna úprava dožiadaného členského štátu, ktorá neobsahuje ani kritériá, ani procesné pravidlá pre uplatnenie klauzuly suverenity — Prípustné dôkazy o nezlučiteľnosti s právom Únie v oblasti azylu za predpokladu, že neexistuje rozsudok Súdneho dvora konštatujúci na základe týchto porušení nesplnenie povinnosti členského štátu zodpovedného v oblasti azylu
   
      Výrok rozsudku
   
   
               1.
            
            
               Článok 3 ods. 2 nariadenia Rady (ES) č. 343/2003 z 18. februára 2003 ustanovujúceho kritériá a mechanizmy na určenie členského štátu zodpovedného za posúdenie žiadosti o azyl podanej štátnym príslušníkom tretej krajiny v jednom z členských štátov sa má vykladať v tom zmysle, že členskému štátu, ktorý na základe kritérií uvedených v kapitole III tohto nariadenia nie je považovaný za zodpovedný členský štát, umožňuje skúmať žiadosť o azyl, hoci neexistuje žiadna okolnosť, ktorá by odôvodňovala použitie humanitárnej doložky uvedenej v článku 15 uvedeného nariadenia. Táto možnosť nie je podmienená skutočnosťou, že členský štát, ktorý je zodpovedný na základe uvedených kritérií, neodpovedal na žiadosť o opätovné prijatie dotknutého žiadateľa o azyl.
            
         
               2.
            
            
               Členský štát, v ktorom sa nachádza žiadateľ o azyl, nie je povinný v priebehu konania o určení zodpovedného členského štátu požiadať Úrad vysokého komisára Organizácie Spojených národov pre utečencov o stanovisko, pokiaľ z dokumentov tejto organizácie vyplýva, že členský štát, ktorý je zodpovedný na základe kritérií stanovených v kapitole III nariadenia č. 343/2003, porušuje právne predpisy Únie v oblasti azylu.
            
         
      (1)  Ú. v. EÚ C 370, 17.12.2011.